Na temelju članka 26. i 27. Zakona o radu (NN 93/14,127/17 i 98/19) članka 45. Statuta vrtića, a sukladno Općoj uredbi o zaštiti osobnih podataka (EU 2016/679) i Zakona o provedbi Opće uredbe o zaštiti osobnih podataka (Narodne novine broj: 42/18.) Upravno vijeće nakon prethodnog savjetovanja sa sindikalnim povjerenikom na 62. sjednici održanoj dana 17.02.2021. godine donosi

 PRAVILNIK O KORIŠTENJU SUSTAVA VIDEONADZORA

I. OPĆE ODREDBE

Članak 1.

1. Vrtić kao poslodavac – voditelj obrade podataka može koristiti videonadzor sukladno Zakonu o provedbi opće uredbe o zaštiti osobnih podataka, Zakonu o zaštiti na radu te podzakonskim aktima kojima se regulira zaštita osobnih podataka i provedba sustava tehničke zaštite.
2. Prilikom prikupljanja, pohranjivanja čuvanja i korištenja podataka prikupljenih videonadzorom voditelj obrade – vrtić je dužan zaštititi podatke sukladno uredbi (EU) 2016 679 EUROPSKOG PARLAMENTA I VIJEĆA od 27.travnja 2016. godine o zaštiti pojedinaca u vezi s obradom osobnih podataka i slobodnom kretanju takvih podataka te o stavljanju izvan snage Direktive 95/46EZ (Opća uredba o zaštiti podataka) i Zakonu o provedbi opće uredbe o zaštiti podataka (NN 42/18 te podzakonskim propisima.

Članak 2.

(1) Ovim Pravilnikom o korištenju sustava video nadzora (dalje u tekstu: Pravilnik) u Dječjem vrtiću Pahuljica Gospić (dalje u tekstu: Vrtić) definira se svrha i opseg podataka koji se prikupljaju, način i vrijeme čuvanja, te uporaba snimljenih podataka, zaštita prava djeteta i ostalih korisnika usluga Vrtića, radnika i svih drugih osoba koje borave u Vrtiću.

 (2) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(3) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

II. SVRHA VIDEO NADZORA

 Članak 3.

(1) Obrada osobnih podataka putem video nadzora može se provoditi samo u svrhu koja je nužna i opravdana za zaštitu osoba i imovine, ako ne prevladavaju interesi ispitanika koji su u suprotnosti s obradom podataka putem video nadzora.

(2) Sustav video nadzora koristi se zbog zaštite sigurnosti djece, radnika, posjetitelja/stranaka i imovine Vrtića, a posebno radi zaštite one imovine za koju je zakonom određeno da se trajno čuva, te imovine koja služi za pohranjivanje i obradu podataka.

(3) Sustav video nadzora, uz navedeno u stavku 2. ovoga članka, koristi se i za sprečavanje protupravnih radnji usmjerenih prema imovini vrtića od krađe, oštećenja, uništenja i sl.

(4) Snimke koje su snimljene sustavom video nadzora mogu se isključivo koristiti za navedeno u stavku 2. i 3. ovoga članka.

III. OPSEG, NAČIN I VRIJEME ČUVANJA PODATAKA

 Članak 4.

(1) Sustav video nadzora snima prostor Vrtića od 0-24 sata, sve dane u tjednu.

(2) Sustav video nadzora snima isključivo prostor Vrtića (vanjski/ulazni prostor Vrtića, predvorje Vrtića, hodnike vrtića u prizemlju i katu).

(3) Videonadzor radnih prostorija ne smije obuhvaćati prostorije za odmor, osobnu higijenu i presvlačenje

(4) Pravo pristupa osobnim podacima prikupljenim putem video nadzora ima odgovorna osoba ravnatelj Vrtića i osoba koju ravnatelj ovlasti.

(5) Osobe iz stavka 3. ovog članka koje imaju pravo pristupa video snimkama daju izjavu o povjerljivosti u kojoj se obvezuju da će sve osobne podatke koje saznaju iz video snimki čuvati kao poslovnu tajnu kako za vrijeme radnog odnosa kod Poslodavca tako i nakon prestanka radnog odnosa.

(6) Pristup podacima iz stavka (3) ovoga članka imaju nadležna tijela u okviru obavljanja poslova iz svojeg zakonom utvrđenog djelokruga.

Članak 5.

 (1) Snimke dobivene putem video nadzora mogu se čuvati najviše šest (6) mjeseci, osim ako je drugim zakonom propisan duži rok čuvanja ili ako su dokaz u sudskom, upravnom ili drugom istovrijednom postupku.

(2) U slučajevima počinjenja kaznenog djela, oštećenja ili uništavanja imovine i sl., prikupljeni podaci o takvom događaju mogu se sačuvati kao dokazni materijal te na zahtjev ustupiti pravosudnim i policijskim tijelima.

IV. ZAŠTITA PRAVA DJETETA, RADNIKA I SVIH DRUGIH OSOBA KOJE BORAVE U VRTIĆU

Članak 6.

(1) Vrtić je dužan označiti da je objekt odnosno pojedini prostor Vrtića te vanjska površina pod video nadzorom.

 (2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

 V. ZAVRŠNE ODREDBE

Članak 7.

 Ovaj Pravilnik stupa na snagu osmog dana od dana objave na oglasnoj ploči Vrtića.

 PREDSJEDNIK UPRAVNOG VIJEĆA

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pravilnik je objavljen na oglasnoj ploči dana \_\_\_\_\_\_\_\_\_\_\_\_, a stupio je na snagu \_\_\_\_\_\_\_\_\_\_\_\_ 2021. godine.

 RAVNATELJ

 \_\_\_\_\_\_\_\_\_\_\_\_\_\_\_\_\_\_\_\_\_\_\_

KLASA: 003-05/21-01/01

URBROJ: 2125/40-01-21-01

 Gospić,17.02.2021.godine